|  |  |
| --- | --- |
| Møde den: 29.juni 2016 kl. 10-12  Lokale 1521,220  Ny Munkegade 118, 8000 Aarhus C,  LSU for Administrationscenter ST  Deltagere: Bjørn Vinding Andersen, Christina Troelsen, Erling Kjeldsen Hyldig, Lene Birksø Bødskov, Peter René Kithler, Lotte Thiessen, Helle Karvonen, Dorthe M. Andersen, Steen Dan Christiansen, Kim Kusk Mortensen, Niels Damgaard Hansen, Anne Olsen, Pernille Stentov  Afbud: Kjeld M. Søndergaard, John Rothborg Mortensen; Leif Østergård Mikkelsen  Referent: Dorthe M. Andersen | Referat |

1. **Godkendelse af dagsorden og referat**

**Godkendt**

1. **Meddelelser v. Niels (NDH)**
   1. Orientering fra FSU

Lotte, Peter, Niels og Dorthe orienterede: Der har været afholdt fælles møde med FSU og FAMU den 23. juni ang. den psykiske APV. NDH gjorde på mødet opmærksom på at ”den gode omgangstone” gælder også mellem administrationen og de faglige miljøer, hvilket også har betydning for besvarelsen af den psykiske APV.

Der var på mødet også en kort info vedr. økonomien på AU og der blev gjort opmærksom på at der ikke kommer yderligere besparelser i administrationen end det hidtil udmeldte. Fakultetets økonomi er presset hvilket giver bekymring ved de institutter som bliver berørt. Først efter sommerferien arbejdes der videre med institut-budgetterne.

* 1. Kim (Uddannelse) informerede om, at Anna Bak fra dekan sekretariatet har fået job på HE som udd.annelseschef og flytter pr. 1. juli. Bente Lynge, teamleder for Ph.d. administrationen har fået job ved Forskning og Eksterne relationer og skifter job pr. 1. august 2016.
  2. NDH informerede om status vedr. IT-supportchefstillingen, hvor der kom 42 ansøgere, 6 har været til samtale og 3 til anden samtale. I eftermiddag møder dekanen den person ansættelsesudvalget har indstillet. Forhåbentlig falder det på plads i denne uge og vedkommende kan så starte til august.

Til Økonomichef stillingen kom der 14 ansøgere, det var et snævert felt og et enigt ansættelsesudvalg besluttede at opslå stillingen igen for at få et bredere ansøgerfelt. Nogle var kvalificerede og de har så mulighed for at gen-ansøge. Der vil blive benyttet et rekrutteringsbureau i anden runde.

Ansættelsesudvalgene har ved begge stillinger bestået af: Medarbejderrepræsentant, teamleder, funktionschef med tæt samarbejdsrelation, HR-partner, vicedirektøren fra området og NDH.

1. **Økonomi v. Niels**

Fakultetet har en budget udfordring til næste år på ca. 150 mill. Efter sommerferien skal der ses nærmere på hvordan det vil blive håndteret på institutterne.

Det er besluttet og meldt ud, at der kommer ikke yderligere besparelser til administrationen: der skal spares 2 % pr. år hvilket svarer til 100 mill over de næste 4 år. I 2020 forventes det, at der også skal spares 2 %.

NDH gjorde opmærksom på, at det er rigtigt positivt, at der ikke skal ske yderligere besparelser i administrationen ud over hvad vi ved i forvejen.

Lotte: Ifølge Arnold Boon kan besparelserne klares ved ”naturlig afgang” i form af pension eller medarbejdere, der finder andre jobs. Men NDH præciserede at det meste skal klares ved naturlig afgang, men det er ikke sikkert, at det hele kan klares på denne måde. Hver gang der er en medarbejder som stopper så skal det vurderes om den skal genbesættes eller om der er nogle ting/områder der kan slås sammen eller ændres på.

NDH informerede om at Arnold Boon har sat pilot projekter i gang i økonomi på HE og det vurderes nu om der skal igangsættes tilsvarende driftsoptimeringsprojekter i Økonomi og måske i HR i adm.center ST. Det eksterne firma hedder Carve, som Arnold tidligere har brugt på KU.

Det drøftes p.t. i fakultetsledelsen om ST skal oprette en barselsfond for at sikre bedst mulige vilkår for begge køn. Det drøftes også om det også skal gælde TAP´erne. Barselsfonden opbygges ved at alle enheder bidrager efter en fælles nøgle.

Peter: foreslår at Bent kommer på et senere møde i LSU og informere om besparelser i BYG (25 mill) på bl.a. vedligehold.

1. **Strategi v. Niels**

NDH takkede for alle input. Den er næsten færdig mangler kun forord som NDH skal skrive. Det forventes fortsat at der udsendes en endelig version før sommerferien.

Til efteråret skal der udarbejdes handleplaner i hver afdeling ud fra strategien.

1. **Lønforhandlinger v. Niels**
   1. **Resultat af årets forhandlinger**

Lønforhandlingerne er færdige og der er givet 503.000 kr. til varige tillæg (budgettet var 471.000 kr.) og 272.000 kr. til engangsvederlag (budgettet var 279.000 kr.).

* 1. **Evaluering af lønforhandlinger 2016**

NDH takkede for et godt samarbejde med TR og et godt forhandlingsforløb.

Processen har været god og indledningsvis blev der rettet og tilrettet ansøgningsskema og det systemmæssige. Derfor ros til HR vedr. processen.

Der har været en god dialog undervejs i lønforhandlingsprocessen på trods af mange kalendere skal koordineres. TAK for jeres indspil undervejs.

Traditionen tro har der været noget uklarhed omkring udsendelse af brevene. Til næste år bør dette være løst eftersom brevene forventes at blive sendt med e-boks.

B-siden: Der går lang tid fra vi starter ansøgningsprocessen og til medarbejderne får brevene. Hvordan kan det løses fremover så de hurtigere får besked?

Rigtig godt at det vil komme med e-boks fremover. Det kan times med et klokkeslæt så det sendes ud samtidig til alle. Der skal stå i brevene at medarbejderne kan kontakte funktionschefen og ikke NDH.

Funktionscheferne er forpligtet til at bruge teamlederne til input og indstilling af medarbejderne til lønforbedring, hvilket de absolut også har gjort i år.

* 1. **Lønkriterier for kommende periode v. Kim og Lotte**

Overordnet set er de nuværende kriterier gode men Lotte kunne godt tænke sig at de bliver mere brugbare og konkrete.

Lotte og Kim har haft gode diskussioner af kriterierne: er lønforhandlingerne bagud skuende eller fremrettede – eller begge dele?, udløser en kompetenceudvikling også en lønforbedring?, hvad med *ny løn*, skal kriterierne også bruges til at rette op på skævheder?, retfærdighed?, …...

Kriterierne skal også kunne indeholde medarbejdergrupper, hvor der ikke kan *udføres ekstra ordinær indsats*, men at man gør det stabilt og på en overordentlig god måde.

Der var en generel drøftelse af disse spørgsmål.

Enighed om at midlerne ved de årlige lønforhandlinger er i forhold til det sidste års indsats, men at det skal sikres at man fortsætter den positive udvikling.

Det må ikke være en sovepude at man får en lønforbedring, men det må samtidig ikke bruges som et pressionsmiddel til at man skal yde mere og tage flere projekter ind.

Lone og Kim udarbejder et konkret udkast til opdaterede lønkriterier til næste LSU møde efter sommerferien, hvor de også tænker på både den nye strategi og at vi er endriftsorganisation.

1. **Orientering vedr. Psykisk APV** **v. Dorthe**

Dorthe og NDH informerede om status ift. følgegruppen. Følgegruppen har besluttet, at der skal indkaldes to personer fra hver afdeling, der arbejder med den psykiske APV til et møde med følgegruppen den 23. august for at videndele og give inspiration til hinanden på tværs af afdelingerne mht. hvordan man følger op på den psykiske APV både i forhold til handleplanen og den videre opfølgning.

Bjørn og Lene gjorde opmærksom på at der er stor tilfredshed i økonomi i forhold til særkørslerne.

Efter sommerferien skal der være en generel evaluering af både den fysiske og den psykiske APV.

1. **AU’s personalepolitik v. Dorthe**

Kort info fra DMA ang. den reviderede personalepolitik på AU. Alle opfordres til at se nærmere på hjemmesiden: <http://medarbejdere.au.dk/administration/hr/politikkerogstrategier/>

Her er der nu henvisninger fra politikken til de konkrete personaleadministrative retningslinjer. På HSU mødet inden sommerferien drøftes yderligere 5 personaleadministrative retningslinjer, som kommer på nettet efter sommerferien.

1. **MUS 2016** v. Dorthe

Dorthe informerede om opstart af MUS, som starter allerede nu i forhold til i god til at indkalde og planlægge afholdelse af samtalerne i efteråret. Ikke alle afdelinger er i synk med årshjulet for MUS, men de forventer at komme det til efteråret.

Se dette link for mere info:

<http://medarbejdere.au.dk/administration/hr/kompetenceudvikling/mus/>

Det vil også være relevant at inddrage temaerne fra den psykiske APV i forbindelse med MUS samtalerne. Lotte gjorde opmærksom på, at det er vigtigt at tage udgangspunkt i den enkelte medarbejder til MUS samtalerne.

NDH: er enig, men det er samtidig vigtigt at alle er enige om hvad vej det går /rammer og retning (strategien). Derfor vil det være relevant at relatere MUS til både strategien og den psykiske APV. NDH vil drøfte dette med funktionscheferne i forhold til hvilke pejlemærker vi arbejder henimod og hvordan vi kommer derhen.

MUS skal derfor være et emne på et LSU møde efter sommerferien mht. en fortsat drøftelse af hvordan strategien og den psykiske APV hænger sammen med MUS.

1. **Kompetencemidler v. Hanne Vester**

Hanne informerede på vegne af arbejdsgruppen

* 26 ansøgninger, der er sagt ja til 21 og givet afslag til 5 ansøgere
* Fin medfinansiering
* Givet afslag til et engelsk-kursus i England. Der var 5 ansøgninger fra Økonomi til det samme kursus. Det indikerer at der er et markant ønske om opkvalificering i engelsk fra Økonomi. Derfor er vi nødt til at tænke anderledes end at sende 2-3 medarbejdere på kursus årligt.  
  Det er derfor besluttet at reserveret 25.000 kr. til et specifikt engelsk kursus for økonomi medarbejdere på ST. Man har gode erfaringer med tilsvarende fag-fokuserede kurser i HR og i Regnskab. Interesserede i at bidrage til udviklingen af kurset er velkomne til at melde sig til NDH.
* Der er bl.a. en gruppe ansøgning fra BYG – engelsk brush up niveau 2, som har fået støtte fra puljen
* Alle der har søgt midler har fået besked direkte. Der informeres generelt om fordeling af midlerne i nyhedsbrevet til august.

B-siden gjorde opmærksom på, at det er vigtigt at se på hvad man har brug for i forhold til engelsk undervisning, så det både er muligt at få engelsk undervisning i DK og i Englang. Eksempelvis har nogle f.eks. brug for oplæring i hvordan man starter en e-mail på engelsk og det kan man fint lære på et kursus i DK.

NDH: engelsk kurser i England har også være drøftet i ASU og Arnold Boon har p.t. sagt nej til engelsk kursus i England.   
Det skal efter sommerferien drøftes nærmere med B-siden i ASU og vi vil i adm.center ST derfor afvente beslutningen i ASU.

NDH gav stor ros til kompetencegruppen og deres indsats i forbindelse med deres arbejdsindsats i gruppen. NDH informerede om at Marianne Aarø-Hansen, som har ydet en stor indsats i denne gruppe, er startet som adm.leder af AIAS centret pr. 15. juni. Arbejdsgruppen og Marainne Aarø har lavet en fin folder om kompetenceudvikling i adm.centret, som blev omdelt på mødet. Den ligger også tilgængelig på vores hjemmeside: <http://scitech.medarbejdere.au.dk/medarbejderservice-paa-st/administrationscenter-st/for-medarbejdere-i-administrationscenter-st/kompetenceudvikling-i-administrationscenter-st/> .

Peter Kitler: har kontaktet de andre administrationscentres LSU for at høre om de laver noget på kompetence området. Det er ikke tilfældet så Peter har sendt denne folder til de andre B-side medlemmer til inspiration.

NDH: opfordrer gruppen til at fortsætte – hvilket blev støttet af LSU. Hanne Vester fortsætter som formand for gruppen.   
Der blev spurgt om der skal være to ansøgningsfrister 1. marts og 1. juni. Skal den sidste skubbes til 1. september? Det tages op igen på et LSU møde efter sommerferien med en samlet evaluering. Der skal så være et oplæg fra gruppen til hvordan de foreslår det skal fortsætte til næste år.

**Ubrugte kompetencemidler på AU/ST**

Dorthe informerede om status på STs ubrugte kompetencemidler, hvor der blev modtaget ca. 50 ansøgninger og der er bevilget støtte til 3 individuelle ansøgninger og 12 gruppe ansøgninger. Der blev omdelt et notat om resultatet (vedhæftet dette referat).

NDH informerede om at der er bevilget 100.000 kr. til administrationen på ST (adm.center og institutter), hvor 100 medarbejdere kan komme på kursus i ”Din effektive arbejdsdag – skab mere tid, overblik og overskud” med konsulent Trine Kolding.

1. **Evt.** – 5 min

**Kommende punkter på dagsorden**

* 1. Gennemgang af guide til et godt SU-arbejde
  2. Institutionsakkreditering ved Kim
  3. Besøg af Bent ang. besparelser på BYG området
  4. Evaluering af kompetencegruppen og forslag til næste års ansøgningsrunder
  5. Evaluering af den fysiske og den psykiske APV

**Næste møde: 25.august 2016 kl. 10-12**